Premierul Ludovic Orban vrea să introducă lockdown pe timpul nopții în orașele cu rata de incidență peste 3.
Restricţii de circulaţie au mai fost în România în timpul stării de urgenţă. Românii nu aveau voie să iasă din case după 22:00 fără motiv întemeiat. În prezent, Franţa a impus astfel de restricţii: interzisă ieşirea din case în intervalul 21:00-06:00.
Ai aruncat declaraţiile pe proprie răspundere cu care ieşeai din casă acum câteva luni? S-ar putea să ai din nou nevoie de ele. Premierul Ludovic Orban se gândeşte serios să introducă şi restricţii de circulaţie pe timp de noapte. Ca pe vremea stării de urgenţă.Nu a ştiut să spună când va impune astfel de restricţii. Orban ţi-a spus doar veşnicul "facem o evaluare".Ludovic Orban, premierul României: Avem în evaluare o astfel de decizie. Vrem să vedem în schimb efectul măsurilor pe care le-am stabilit prin lege şi prin Hotărârea de Guvern de prelungire a stării de alertă în cazul depăşirii indicelui de 3 la mie. Se face evaluare pentru că deja sunt localităţi importante, printre care şi Bucureşti, unde urmărim rezultatele aplicării măsurilor în vigoare.